दिनैनि लाइमोना गाबोननि नोगोरारि। जा हारिनि लाइमोनफोरा सांग्रांथि दं, बि हारिया जेथिंबो दावगासारनाय। लाइमोना लोरबां जायोब्ला हारि, रायजो आरो हादरानो लोरबां जागोन। बिनिखायनो भारतनि गाहाइ मन्थ्रि नरेन्द्र मदिआ हादरनि लाइमोनफोरखौ जेथिंबो आखा-फाखा खालामनो नाजागासिनो दं । बिदिखौ नायोब्ला आथिखालनि लाइमोनफोरा जेथिंबो आखा-फाखा जानाया गोनांथार। बेफोरखौ नायनानै बर’ हारिनि जाखांफुबोनाय लाइमोनफोरा गोदोनि बादि आखाय हेबनानै थानायनि सम गैया। बर’ लाइमोनफोरा हारिखौ मुलुग दरबाराव माबोरै लांनो हायो बिनि सायाव साननो सम जाबाय। मिथिनाय बादिब्ला गोदोनि समाव बर’ फरायसाफोरा नांगौबादि बुजिनो हानाय बिजों गोयैखाय बांसिन बर’ फरायसाफोरा लेखा फरायाव दावगानो हायाखैमोन। नाथाय दानि समाव बर’ सुबुंफोरा गथ’सा समनिफ्रायनो गावनि बिमानि रावजोंनो सोरखारि एबा सोरखारि नङै फरायसालिफोराव फरायनो मोननानै बांसिन गावनि रावजोंनो बुजिनो हासिनबाय। बिदिखायनो बर’ बिजोंनि फरायसालिफोरा एबसुनि सोलोंथाइ बोसोर फोसावनायनि उनाव गोबां फरायसाफोरा मोजां जौखोन्दो लानानै मेट्रिक आनजाद उथ्रिसारनो हादों। आरो गोसोबादि बुजिनानै जा आयदायाव फरायनो बेखौ फरायनानै दावगानो हादों। सासे लाइमोना फरायनायावल’ दावगानायखौ दावगानाय बुङा। बि लाइमोना समाजखान्थि, रांखान्थिनि बिथिंनि सायाव एसेब्लाबो रोंगौथि थानांगोन । नाथाय जोंनि बांसिन बर’ लाइमोनफोरानो लेखा-फराखौ सास’सेयाव गारनानै सक-बाजार फोराव आद्दा होनाय आरो बिमा-बिफानियाव दाख्रायनानै बाइक लानानै उखुन्दै गस्लाबलायनो हायै साफ्रेनानै सालायनाया हारिनि थाखाय मोजां लैखोन नङा। बेनि दायनिगिरिया बिमा-बिफाफोरखौनो होननानै बुङोब्लाबो बारा बुंनाय जाया। लाइमोन समावनो जौ,जुवा, द्रागसफोराव लोबहाबनानै लाइमोन जिउखौ थांहोनायनि सम गैला। जोंनि जाखांफुनाय लाइमोनफोरा गोनोखोयारिनि गोदान-गोदान आदबफोरखौ सोलोंनानै लानानै आवगाय लांनांगोन। बे समाव खायसे लाइमोनफोरा गावसोरनि मिजिं आरो थांखियाव सहैनो थाखाय सान-हर नाजानायनि अनगायै खायसे लाइमोनफोरा दौदाब्ला जानानै थानायखौ नुनो मोनो। लाइमोनफोरा समाजनि जौगासारनाय आरो इयुन जोलैफोरनि थाखाय सोलोंथायजों लोगोसे गुबुन-गुबुन बिफानाव जौगासारनायनि थाखाय हाबा मावफुंनो नांगोन। अब्ला सासे लाइमोननि माव-थांखिया सोरांनि लामायाव नुजाथिगोन । थिग बिदिनो आथिखालनि बर’ लाइमोनफोरा सोलोंथाइ फार्से गोसो गुदुंब्लाबो नखरनि रांखान्थिनि हाल-सालाव खायसेया सोलोंथायाव जाफुंसारनो हादों आरो खायसेया जाफुंसार लामायाव जौगासारनो हायाखै । बे थिगदि बबेबा हारिया सोलोंथायाव जौसारनो हायाब्ला मोनसे हारिया गासैबो बिथिङाव जाबादि जौगासारनांगौ बिदि जायाबो जानो हागौ । बिदिनो बि हारिया राजखान्थि, रांखान्थि, समाजखान्थि, खोमसि फोथायनायनिफ्राय बारग’नो थाखाय नाजानायजों लोगोसे गुबुन हारिनि खैसारनिफ्राय बारग’नो थाखाय सोलोंथायनि गोनांथि जानानै फैदों। आथिखालाव बर’ लाइमोनफोरा हारिनि थाखाय गावजों लोगोसे समाजनि हाबा मावफुंनायखौ नुनो मोनाखै होननानै बुंब्लाबो बारा बुंनाय जाया। खायसे बर’ लाइमोनफोरा राजखान्थिनि खैसाराव गोग्लैनानै समाज बेरेखा खामानि मावनायखौ नुनो मोनदों। बिनिखायनो लाइमोनफोरनिसिम खावलायनायदि जायखि -जाया जौगासार जाया मानो, समाज जौगानायनि थाखाय खामानि मावनांगोन। मोनसे हारि एबा समाजा जौगायाब्ला गावबो गुबुनजों नासय जानाया थार । हारिनि जौगानायनि थाखाय लाइमोनफोरा गाहाइ बिफाव लानांगोन। अब्ला बे हारिया जेरैथिंबो गिनाया गैया जागोन। अब्लासो बि हारिया फारफ्रोमथिंबो जौगागोन। आथिखालाव खायसे बर’ लाइमोनफोरा बाइक द्राब्रायनाय, जुवा गेलेनाय, जौ लोंनानै गोजोमनानै गावखौनो बावगार लांदों। खायसे बर’ लाइमोनफोरा सिगारेदनि अनगायैबो द्रागस लानानै गावनि जिउखौ बेंगुरा खालामनो लानायखौ नुयो। जायनि थाखाय दिनै समाजा गुबुंले जानायनि लामायाव आगान सुरदों । बर’ लाइमोनफोरा बेफोरखौ हमथानायनि सांग्रांथि जायाब्ला इयुन बर’ जोलैया खोमसिनि लामायाव गोग्लैसोनो बारा सम नांनाय नङा । लाइमोन आइजोफोरा बैफोर गाज्रि हुदाफोरखौ होबथानायनि गावबा-गावनो सांग्रांथि जानायजों लोगोसे बिमा माहारियाबो गावनि फिसाफोरखौ गाज्रि हुदाखौ गारहोनानै मोजां लामाजों आगान सुरलांहोनो थाखाय मैखोम बिबान लानांगोन। अब्लासो लाइमोनफोरखौ रैखा खालामनानै गोगगो समाज दानो हागोन । मोनसे मोजां समाज दानो थाखाय लाइमोनफोरनि बिहोमाया खम नङा। बिनिखायनो दिनै बर’ गामिफोराव दायनानि सन्देहयाव मानसि बुथारनाय गाज्रि हुदाफोरखौ जाखांफुनाय लाइमोन समाजा बन्द खालामनो जानांगोन । आरो समाजाव जाफ्लेबाय थानाय समाज बेरेखा जाथायफोरखौ बन्द खालामनानै मोनसे गोगगो समाज दानो ओंखार बोनांगोन । बेफोरखौ जाखांफुनाय लाइमोनफोरासो मावनो हागोन आरो बे मावनायानो हारिखौ मुंदांखा खालामगोन। जोबनायाव लाइमोनफोरा उनफिननानै थायाबालानो बेजों बे आखाय हमलायनानै हारिखौ जौगा होनो नाजा नांगोन।